Ердоган не дава Истанбул, броят бюлетините повторно - Свят | Vesti.bg
След като опозицията спечели местните избори в най-големия турски град, управляващите поискаха ревизиране на резултатите
3 април 2019, 14:01, oбновена в 14:45
У правляващата в Турция Партия на справедливостта на развитието, водена от президента Реджеп Ердоган, внесе вчера възражения пред изборните власти с настояване да бъдат повторно преброени стотици хиляди бюлетини в Истанбул, анулирани като невалидни.
След като опозицията спечели местните избори в най-големия турски град, управляващите поискаха ревизиране на резултатите във всичките 39 избирателни района.
Основната опозиционна сила - Народнорепубликанската партия, оспори повторното преброяване. Това накара окръжната избирателна комисия в Истанбул да го прекрати снощи, но впоследствие Висшата избирателна комисия отмени решението и постанови ново броене на бюлетините от 8 района на мегаполиса.
„Това не е решение, което се взима за първи път... И на предишни избори нашите районни избирателни комисии са взимали решение за повторно преброяване на бюлетини, сметнати за невалидни”, коментира председателят на Висшата избирателна комисия на Турция Сади Гювен.
Той уточни, че повторното преброяване ще се фокусира предимно върху невалидните бюлетини.
Според досегашните резултати от местните избори на 31 март в Истанбул с малка преднина от около 20 хил. гласа печели кандидатът на опозицията Екрем Имамоглу.
Самият Имамоглу призова Висшата избирателна комисия да му даде мандата на избран кмет.